Petrolprys val met R2 per liter(Argieffoto: andreas160578/Pixabay) Verbruikers sal van Woensdag af R2,04 per liter goedkoper vir 95- en 93-oktaan-petrol betaal, terwyl die groothandelprys van diesel met ŉ swaelinhoud van 0,05% met 56c per liter sal daal. Dit beteken dat verbruikers in Gauteng net meer as R23 per liter vir 95-oktaan-petrol sal betaal en verbruikers aan die kus sowat R22,73. Die verwagte dalings is Maandag deur Gwede Mantashe, minister van minerale hulpbronne en energie, aangekondig. Verbruikers sal verder 46c per liter minder vir diesel met ŉ swaelinhoud van 0,005% betaal en 82c minder vir ŉ liter paraffien. Die groothandelprys van paraffien daal met R1,09 per liter en die maksimum kleinhandelprys van vloeibare petroleumgas sal met R1,65 per kilogram daal. Gaspryse aan die kus sal van Woensdag af R31,46 per kilogram beloop en R33,88 in Gauteng. Die prysskedule vir die verskillende sones sal Dinsdag bekendgemaak word. Die prys van brandstof word deur verskeie nasionale en internasionale faktore beïnvloed, waaronder die invoer van ru-olie en die wisselkoers van die rand teenoor die dollar. Volgens die departement is die hoofredes vir die laer brandstofpryse laer oliepryse en ŉ effense verskerping van die rand teenoor die dollar.